**Povzetek revizijskega poročila *Pravilnost poslovanja Občine Vrhnika v delu, ki se nanaša na pripravo proračuna in zaključnega računa proračuna za leto 2016***

Računsko sodišče je revidiralo *pravilnost poslovanja Občine Vrhnika v delu, ki se nanaša na pripravo proračuna in zaključnega računa proračuna za leto 2016.* Cilj revizije je bil izrek mnenja o pravilnosti poslovanja Občine Vrhnika v delu, ki se nanaša na pripravo proračuna in zaključnega računa proračuna za leto 2016.

Računsko sodišče je o pravilnosti poslovanja Občine Vrhnikav delu, ki se nanaša na pripravo proračuna in zaključnega računa proračuna za leto 2016, izreklo *mnenje s pridržkom,* ker občina ni poslovala v skladu s predpisi v naslednjih primerih:

* za vse neposredne uporabnike ni določila obsega izdatkov za posamezno trimesečje ali drugo obdobje, v okviru katerega smejo neposredni uporabniki plačevati obveznosti; ni mesečno načrtovala likvidnosti proračuna; v splošnem in posebnem delu proračuna za leto 2016 ni prikazala realizacije prejemkov in izdatkov za leto 2014 in ocene realizacije prejemkov in izdatkov za leto 2015; pri pripravi načrta razvojnih programov občina ni upoštevala meril za izbiro med konkurenčnimi programi ali projekti, saj teh meril in načina njihove uporabe nima predpisanih; v načrt razvojnih programov je vključila tudi projekte z ocenjeno vrednostjo 0 evrov ter projekte, pri katerih sredstva v letu 2016 oziroma kasneje niso načrtovana; poročilo o realizaciji proračuna v prvem polletju 2016 je bilo občinskim svetnikom predloženo prepozno; poročilo o realizaciji proračuna v prvem polletju 2016 ne vsebuje vseh predpisanih sestavin;
* proračuna in zaključnega računa proračuna za leto 2016 ni pripravila po funkcionalni klasifikaciji;
* obrazložitve finančnih načrtov v proračunu za leto 2016 v delu, ki se nanaša na načrtovana sredstva za spodbujanje razvoja turizma in gostinstva, nujno zdravstveno varstvo, knjižničarstvo in založništvo ter predšolsko vzgojo, ne vsebujejo vseh predpisanih sestavin;
* osem projektov je uvrstila v načrt razvojnih programov za obdobje od leta 2016 do leta 2019, ne da bi glede na vrednost projekta pridobila dokument identifikacije investicijskega projekta z ustrezno vsebino;
* v poročilu o realizaciji finančnega načrta za leto 2016 ni posebej poudarila obrazložitev posameznih vrst namenskih sredstev; poročilo o doseženih ciljih in rezultatih ne vsebuje vseh predpisanih sestavin;
* poročilo o doseženih ciljih in rezultatih, ki je sestavni del poslovnega poročila za leto 2016, ne vsebuje vseh predpisanih sestavin;
* pojasnila k izkazom ne vsebujejo računovodskih informacij;
* župan skupaj s predlogom zaključnega računa proračuna za leto 2016 občinskemu svetu ni predložil poročila o realizaciji načrta ravnanja z nepremičnim premoženjem in poročila o realizaciji načrta ravnanja s premičnim premoženjem.

Občina Vrhnika je med revizijskim postopkom sprejela ustrezne popravljalne ukrepe za odpravo razkrite nepravilnosti, zato računsko sodišče ni zahtevalo predložitve odzivnega poročila, ji je pa podalo *priporočila* za izboljšanje poslovanja.

Ljubljana, 14. decembra 2018